ΓΡΑΠΤΗ ΕΡΩΤΗΣΗ P-3146/98

υποβολή: Umberto Bossi (NI) προς την Επιτροπή

(8 Οκτωβρίου 1998)

Θέμα: Παραγωγή γάλακτος

Οι ιταλικές αρχές παραβλέπουν το άρθρο 3(4) του κανονισμού (ΕΟΚ) 536/93(1) από το 1995. Κατάφωρα έχει επίσης αγνοηθεί και η προθεσμία του 1998. Στους ιταλούς γαλακτοπαραγωγούς οφείλεται ποσό 4 000 εκατ LIT που παραμένει δεσμευμένο με τους αγοραστές. Η Ιταλική Κυβέρνηση έχει διαβιβάσει στη ΓΔ VI (Πρωτόκολλο NC/2976) το ερωτηματολόγιο που προβλέπει το άρθρο 8 του κανονισμού (ΕΟΚ) 536/93 στο οποίο καταγράφεται επίπεδο εθνικής γαλακτοπαραγωγής που ανέρχεται σε παράδοση 9.325.938 τόνων για το έτος 1997/98, πολύ κάτω από την συνολική ποσότητα αναφοράς της Ιταλίας. Το ερωτηματολόγιο περιλαμβάνει "προσωρινά στοιχεία προς επαλήθευση και συμπλήρωση". Οι αγοραστές γάλακτος είναι υπεύθυνοι για την εφαρμογή του Κανονισμού 3950/92(2) και οφείλουν να διαβιβάζουν τα στοιχεία έως τις 15 Μαΐου κάθε χρόνο.

Θα μπορούσε επομένως η Επιτροπή να απαντήσει στα ακόλουθα ερωτήματα:

1. Η δήλωση που παρατίθεται σε εισαγωγικά περιέχεται και αυτή στο διαβιβασθέν ερωτηματολόγιο;

2. Τα διαβιβασθέντα στοιχεία μπορούν να συμπληρωθούν αργότερα;

3. Οι αγοραστές που καθυστέρησαν στη διαβίβαση των στοιχείων αυτών, πέραν του προστίμου που θα καταβάλουν, θα απωλέσουν και την αναγνώρισή τους;

4. Τί αποζημίωση θα δοθεί στους παραγωγούς που ήδη από το 1995 έχουν στερηθεί το δικαίωμα αντιστάθμισης και, επομένως, το δικαίωμα παραγωγής;

5. Ποιά μέτρα ελέγχου και προστασίας προτίθεται να εφαρμόσει η Επιτροπή για να εγγυηθεί στους κοινοτικούς γαλακτοπαραγωγούς το δικαίωμά τους να εργάζονται; Με ποιό τρόπο προτίθεται να παρέμβει;

Απάντηση του κ. Fischler εξ ονόματος της Επιτροπής

(5 Νοεμβρίου 1998)

Πρέπει κατάρχάς να υπενθυμίσουμε ότι η Επιτροπή απηύθυνε αιτιολογημένη γνώμη στην Ιταλία για το γεγονός ότι δεν τηρήθηκαν οι λεπτομέρειες εφαρμογής της καταβολής της εισφοράς για τις περιόδους 1995-1996 και 1996-1997. Επιπλέον, η Επιτροπή προέβη στη μείωση των προκαταβολών, λαμβάνοντας υπόψη τις γεωργικές δαπάνες του ποσού που αντιστοιχεί στις εισφορές που οφείλονται για τις προαναφερόμενες περιόδους. Όσον αφορά την περίοδο 1997-1998, τα διαβιβασθέντα στοιχεία δυνάμει του άρθρου 8 του κανονισμού (ΕΟΚ) 536/93 της Επιτροπής της 9ης Μαρτίου 1993 περί λεπτομερών κανόνων εφαρμογής της συμπληρωματικής εισφοράς στον τομέα του γάλακτος και των γαλακτοκομικών προϊόντων(3), θα αποτελέσουν αντικείμενο ελέγχων και επαληθεύσεων στο πλαίσιο της εκκαθάρισης των λογαριασμών.

1. Η ένδειξη "dati provvisori in corso di verifica ed integrazione" (προσωρινά στοιχεία προς επαλήθευση και συμπλήρωση) αναφέρεται στο ερωτηματολόγιο που διαβίβασαν οι ιταλικές αρχές στην Επιτροπή.

2. Σε περίπτωση τροποποίησης των στοιχείων, ιδίως κατόπιν ελέγχων, τα κράτη μέλη πρέπει, δυνάμει του άρθρου 8 του κανονισμού (ΕΟΚ) 536/93, να ανακοινώσουν στην Επιτροπή την ενημέρωση των στοιχείων προ της 1ης Δεκεμβρίου, της 1ης Μαρτίου και της 1ης Ιουλίου εκάστου έτους.

3. Σε περίπτωση μη τήρησης της προθεσμίας διαβίβασης των λογαριασμών που αφορούν κάθε παραγωγό, ο αγοραστής υποχρεούται στην καταβολή ποινικής ρήτρας. Αντιθέτως, η έγκριση δύναται να αποσυρθεί εάν ο αγοραστής δεν διαβιβάσει καθόλου τα ανωτέρω στοιχεία.

4. Είναι σημαντικό να τονιστεί ότι το δικαίωμα του παραγωγού έγκειται στη δυνατότητα παραγωγής μιας ποσότητας γάλακτος εντός των ορίων της ατομικής ποσότητας αναφοράς. Το μέγιστο ποσό της εισφοράς που πρέπει να πληρώσει είναι αυτό που υπολογίζεται επί της συνολικής ποσότητας της υπέρβασης. Το ποσό αυτό μπορεί να μειωθεί από το κράτος μέλος εφαρμόζοντας τις εθνικές διατάξεις που προβλέπονται βάσει του άρθρου 2 παράγραφος 1 του κανονισμού (ΕΟΚ) 3950/92 του Συμβουλίου, της 28ης Δεκεμβρίου 1992, για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων(4). Συνεπώς, η δυνατότητα εφαρμογής μηχανισμού άμβλυνσης της διαφοράς των τιμών επαφίεται μόνο στο κράτος μέλος.

5. Η Επιτροπή δεν θα παραλείψει να λάβει τα μέτρα που, ενδεχομένως, πρέπει να επιβληθούν για να διασφαλιστεί η τήρηση των κοινοτικών διατάξεων.

(1) ΕΕ L 57 της 10.3.1993, σελ. 12.

(2) ΕΕ L 405 της 31.12.1992, σελ. 1.

(3) ΕΕ L 57 της 10.3.1993.

(4) ΕΕ L 405 της 31.12.1992.